謝陳希顔惠兔羓
作者：楊萬里
朝代：宋

paragraphs: 東郭阿㕙駝褐裳，清腹不著煙火香。
姮娥喚入廣寒殿，詔許搗藥不許嘗。
金丹煉成紫皇喜，玉臼自携銀漢洗。
偷將缺吻吸瓊漿，蛻盡骨毛作仙子。
鬢絲吹落桂枝風，人間封作管城公。
先生何許得尸解，貌如枯蟾带玄疥。
麒麟擘脯未必如，耶律曬羓差不大。
先生錦心冰雪腸，銀鈎珠唾千萬章。
管城奔命困書囿，阿㕙漆身嬉醉鄉。
老夫去年左車脫，匙抄爛飯猶戛戛。
太息再拜謝阿㕙，尚堪挂壁縈蛛塵，一飯瞻仰齒生津。